ทำไมต้องดู! Kingdom ซีรีส์ซอมบี้ย้อนยุคฟอร์มยักษ์ ฝีมือผู้เขียนบท คิมอึนฮี และผู้กำกับ คิมซองฮุน
Kingdom ซีรีส์ออริจินัลคอนเทนต์ของ Netflix ที่กำลังจะออนแอร์วันที่ 25 มกราคมนี้ ขึ้นแท่นเป็นที่จับตามองไม่เฉพาะในเกาหลีใต้ แต่รวมถึงทั่วเอเชีย และแฟนซีรีส์ซอมบี้ทั่วโลก สำหรับ Netflix เอง ตั้งความหวังกับซีรีส์เรื่องนี้ค่อนข้างสูง ดูได้จากทุนสร้างราว 1.78 ล้านเหรียญสหรัฐต่ออีพี หรือคิดเป็นเงินไทยประมาณ 56.4 ล้านบาทต่ออีพี รวมถึงการยกให้เป็นซีรีส์ที่ฉายพรีเมียร์ในงาน Netflix: Whats Next Asia ประเทศสิงคโปร์ เมื่อปลายปีที่ผ่านมา และ รีด เฮสติ้ง CEO Netflix ยังได้ประกาศในงานว่า พร้อมสร้างภาค 2 ต่อทันที ถ้าวิเคราะห์ให้ดีจะพบว่า Kingdom เป็นซีรีส์ออริจินัลคอนเทนต์ที่ Netflix ร่วมงานกับทีมสร้างตั้งแต่ศูนย์ หรือเริ่มต้นมาด้วยกันตั้งแต่แรก ซึ่งทำให้มีความแตกต่างจากซีรีส์เกาหลีปกติ ทั้งเรื่องราวที่เชื่อมโยงกับผู้คนได้ในทุกวัฒนธรรม ทุนสร้างมหาศาล ระบบเซนเซอร์ที่ยืดหยุ่นกว่า ทำให้มีฉากสยองในแบบที่ฉายไม่ได้ทางโทรทัศน์ อีกทั้งวิธีการสร้างที่ปกติซีรีส์เกาหลีมักมีความยาวมากกว่า 12 ตอนขึ้นไป และไม่นิยมสร้างภาคต่อ แต่ Kingdom เลือกกระชับให้เรื่องราวเข้มข้นได้ใน 6 ตอนสำหรับซีซันแรก และกำลังเดินหน้าถ่ายทำซีซัน 2 ในเดือนกุมภาพันธ์ปีนี้Netflix เริ่มต้นพูดคุยกับผู้เขียนบท คิมอึนฮี ที่เคยคว้ารางวัลเขียนบทยอดเยี่ยมหลายเวทีจาก Signal (2016) ซึ่งเธอได้แนะนำผู้กำกับ คิมซองฮุน เจ้าของผลงาน A Hard Day (2014) ที่เคยเข้าฉายพรีเมียร์ในเทศกาลภาพยนตร์เมืองคานส์ และ The Tunnel (2016) ที่สร้างปรากฏการณ์ประจำ Box Office เกาหลีปีนั้น ทั้งยังได้รับคะแนนรีวิว 100% เต็มจาก Rotten Tomatoes THE STANDARD POP ร่วมสัมภาษณ์ คิมอึนฮี ผู้เขียนบท และ คิมซองฮุน ผู้กำกับที่กำลังมาแรงของเกาหลี เกี่ยวกับซีรีส์ฟอร์มยักษ์เรื่องนี้อยากให้เล่าถึงการทำงานในเรื่องนี้และการทำงานกับ Netflix ให้ฟังหน่อยคิมอึนฮี: ฉันสนใจเรื่องซอมบี้อยู่แล้ว เพราะความที่มันหิวกระหายตลอดเวลา ฉันเริ่มเขียนเรื่องนี้มาตั้งแต่ปี 2011 จนได้มาเจอกับ Netflix ที่แพลตฟอร์มสอดคล้องกับบทที่จะเต็มไปด้วยเลือด ฉากคนตายมากมาย ซึ่งแพลตฟอร์มปกติมันทำไม่ได้ที่จะมีฉากรุนแรงแบบนี้ พอได้รับโอกาสที่ดีมากในครั้งนี้ ฉันเลยพยายามที่จะเล่าเรื่องราวของเกาหลีไปสู่ผู้ชมในกว่า 190 ประเทศทั่วโลก ซึ่งมีความแตกต่างทางวัฒนธรรมด้วยเช่นกัน ฉันค่อนข้างสนใจว่าผู้ชมในแต่ละวัฒนธรรมจะเข้าใจเรื่องราวอย่างไรบ้าง แต่หลังการฉายรอบพิเศษไปแล้ว ฉันก็ได้ยินเสียงตอบรับที่น่าประทับใจมากๆ คิมซองฮุน: ผมมองว่า Kingdom เป็นซีรีส์ดราม่าประวัติศาสตร์ที่มีเอกลักษณ์เฉพาะตัวมาก เป็นเรื่องที่เกิดขึ้นในยุคโชซอน ช่วงศตวรรษที่ 15-16 เป็นการต่อสู้ของคนกับซอมบี้ ซึ่งผมเชื่อว่า ทุกคนคุ้นเคยกับคอนเซปต์ซอมบี้ แต่เรื่องนี้จะแตกต่างไป เพราะมันเกิดขึ้นในยุคโชซอนที่เป็นยุคเงียบและขุนนางกระหายอำนาจ จูจีฮุน รยูซึงรยง แบดูนา พวกเขาเป็นทีมคาแรกเตอร์ที่ดีมาก ผมนึกไม่ออกเลยว่าถ้าไม่ใช่พวก เขาจะเป็นใครได้ ผมเห็นการแสดงของ จูจีฮุน ผมว่าเขาเก่งมากและหัวไว เวลาทำงาน เขาเหมือนม้าในลู่วิ่งที่พร้อมจะวิ่งให้เร็วที่สุดในสถานการณ์การถ่ายทำที่มีข้อจำกัดมากมาย แต่เขาก็จะทำให้ดีที่สุด ซึ่งผมประทับใจมากสำหรับ Netflix ให้อิสระในการทำงานมากกว่าบริษัทเกาหลีที่ผมเคยร่วมงานด้วย และแทบไม่ได้ยุ่งกับบท มีแค่เพียงคอมเมนต์นิดหน่อย ส่วนที่ค่อนข้างเกินความคาดหมายคือ ตอนแรกเราวางแผนการถ่ายทำไว้ที่ 4 เดือน แต่ในที่สุดเราก็ใช้เวลาถ่ายไปทำถึง 6 เดือน และงบโปรดักชันก็สูงกว่าที่ตั้งไว้ไปเยอะ ค่อนข้างเซอร์ไพรส์ที่คุณสนใจเรื่องซอมบี้มานาน สำหรับไอเดียเรื่องซอมบี้ในครั้งนี้เกิดขึ้นได้อย่างไรคิมอึนฮี: ซอมบี้เองเป็นสิ่งที่คนทั้งโลกรู้จักอยู่แล้ว เป็นชื่อที่คุ้นเคยกันดี แต่เหตุผลที่ฉันอยากจะเล่าถึงซอมบี้ ก็เพราะฉันไม่ได้มองว่า ซอมบี้คือสิ่งที่น่ากลัวและแพร่กระจายอย่างรวดเร็ว ฉันกลับรู้สึกเศร้าเสียใจไปกับมัน ตอนที่ฉันได้เห็นซอมบี้ ฉันก็มักจะคิดว่าอะไรที่ทำให้พวกเขากลายเป็นสัตว์ประหลาดแบบนี้ สัตว์ประหลาดที่สัญชาตญาณเหลืออยู่เพียงความหิวโหย และกลายเป็นภัยพิบัติที่ยิ่งใหญ่ นี่คือจุดที่เรื่องราวเริ่มต้นขึ้นคุณเริ่มเขียนเรื่อง ตั้งแต่ปี 2011 เกิดอะไรขึ้นระหว่างการเดินทางที่ยาวนานของซีรีส์เรื่องนี้คิมอึนฮี: ระหว่างการทำงานเขียนบท Kingdom ฉันไม่ได้โฟกัสที่เรื่องนี้เรื่องเดียว ฉันเขียนบทดราม่าเรื่องอื่นๆ ไปด้วย ในช่วงแรกนั้น ฉันมีแค่โครงเรื่องคร่าวๆ เกี่ยวกับกษัตริย์ที่เสียชีวิต และพลังปีศาจได้ช่วยให้เขามีชีวิตอยู่ต่อไป ตอนนั้นเองก็เกิดภัยพิบัติขึ้นในเมืองที่ห่างไกล องค์ชายรัชทายาทที่อยู่ในเมืองนั้นพอดี ก็ได้นำพาภัยพิบัตินั้นกลับมาที่เมืองหลวง นั่นคือโครงเรื่องทั้งหมด ซึ่งจริงๆ แล้วเรื่องนี้ฉันเขียนลงในเว็บคอมิกด้วย ในตอนนั้นฉันไม่ได้คิดว่ามันจะกลายมาเป็นซีรีส์ดราม่า จนวันที่ฉันเขียนบท Signal เสร็จแล้ว ได้พบกับผู้กำกับคิม Kingdom ถึงได้กลายเป็นโปรเจกต์ที่กำลังจะเกิดขึ้นจริงคุณเขียนบท ไว้ก่อนหน้า แต่ออกฉายทีหลัง คุณคิดอย่างไรกับเรื่องนี้บ้างคิมอึนฮี: ฉันเองเป็นแฟนตัวยงของซอมบี้อยู่แล้ว ตอนที่ Train to Busan ออกฉาย ฉันก็สนุกไปกับหนังเรื่องนี้มากๆ (หัวเราะ) แต่ความกดดันที่เกิดขึ้น ก็เป็นอย่างที่รู้ว่าเราฉายหลังจาก Rampant และ Train to Busan ซึ่งเป็นเรื่องเกี่ยวกับซอมบี้คล้ายๆ กัน แต่สำหรับฉันแล้ว ในฐานะคนเขียนบท มันเป็นเรื่องปกติที่เราจะต้องกดดันกับงานของเราทุกชิ้น ซึ่งฉันทำดีที่สุดแล้ว และคิดว่า Kingdom ก็สนุกดีทีเดียว คนดูก็น่าจะคิดเหมือนกับฉันนะคะ คิมซองฮุน: พอฟังคำถามนี้แล้ว ผมก็นึกขึ้นได้ว่า Train to Busan เป็นเรื่องราวที่เกิดขึ้นที่โซลแล้วไปยังปูซาน ซึ่งเมืองที่อยู่ติดกับปูซานคือเมืองทงแน แต่เรื่องราวของ Kingdom เกิดขึ้นที่ทงแน แล้วแพร่กระจายไปยังโซล แล้ว Train to Busan เป็นการเดินทางโดยขบวนรถไฟ แต่ใน Kingdom สมัยโชซอนยังขี่ม้าเดินทางหากันอยู่เลยครับ (หัวเราะ)คุณพูดถึงการทำงานกับ จูจีฮุน ไปแล้ว อยากให้เล่าถึงการทำงานกับ แบดูนา ที่คุณเคยร่วมงานด้วยในเรื่อง อะไรคือความพิเศษที่ทำให้คุณอยากจะร่วมงานกับเธออีกครั้งคิมซองฮุน: ผมคิดว่าไม่ใช่แค่ผมคนเดียว ใครก็ตามที่เคยร่วมงานกับ แบดูนา จะรู้ว่าการทำงานกับเธอเป็นสิ่งที่วิเศษมาก ทั้งการแสดง ทัศนคติในการถ่ายทำ ผมคิดว่านักแสดงรุ่นหลังเอาเธอเป็นแบบอย่างได้เลย เท่าที่ผมเคยทำงานมา ไม่เคยมีสักครั้งที่ใครจะมาบ่นให้ผมได้ยินเรื่องการทำงานกับ แบดูนา ผมไม่รู้ว่าพรุ่งนี้จะเปลี่ยนไปอย่างไร แต่อย่างน้อยๆ ในปัจจุบันนี้ ผมพูดได้ว่า แบดูนา คือนักแสดงผู้หญิงชาวเกาหลีที่ดีที่สุดบนโลกนี้พิสูจน์อักษร: 
Kingdom เป็นซีรีส์ออริจินัลคอนเทนต์ที่ Netflix ร่วมงานกับทีมสร้างตั้งแต่ศูนย์ ซึ่งทำให้แตกต่างจากซีรีส์เกาหลีปกติ ทั้งเรื่องราวที่จะเชื่อมโยงกับผู้คนได้ในทุกวัฒนธรรม ระบบเซนเซอร์ที่ยืดหยุ่นกว่า ทำให้มีฉากสยองในแบบที่ฉายไม่ได้ทางโทรทัศน์ อีกทั้งวิธีการสร้างที่ปกติซีรีส์เกาหลีมักมีความยาวมากกว่า 12 ตอนขึ้นไป และไม่นิยมสร้างภาคต่อ แต่ Kingdom เลือกกระชับให้เรื่องราวเข้มข้นได้ใน 6 ตอน สำหรับซีซันแรก และกำลังเดินหน้าถ่ายทำซีซัน 2 จูจีฮุน รยูซึงรยง แบดูนา พวกเขาเป็นทีมคาแรกเตอร์ที่ดีมาก ผมนึกไม่ออกเลยว่า ถ้าไม่ใช่พวกเขา จะเป็นใครได้ คิมซองฮุนฉันไม่ได้มองว่าซอมบี้คือสิ่งที่น่ากลัวและแพร่กระจายอย่างรวดเร็ว ฉันกลับรู้สึกเศร้าเสียใจไปกับมัน ตอนที่ฉันได้เห็นซอมบี้ ฉันก็มักจะคิดว่าอะไรที่ทำให้พวกเขากลายเป็นสัตว์ประหลาดแบบนี้ สัตว์ประหลาดที่สัญชาตญาณเหลืออยู่เพียงความหิวโหย และกลายเป็นภัยพิบัติที่ยิ่งใหญ่ นี่คือจุดที่เรื่องราวเริ่มต้นขึ้น คิมอึนฮี